CELEX: 32022D0161
Language: mt
Date: 2022-02-03 00:00:00
Title: Deċiżjoni ta’ Implimentazzjoni tal-Kummissjoni (UE) 2022/161 tat-3 ta’ Frar 2022 li ttemm il-proċedura ta’ eżami dwar l-ostakli għall-kummerċ skont it-tifsira tar-Regolament (UE) 2015/1843, applikati mill-Istati Uniti tal-Messiku u li jikkonsistu f’miżuri li jaffettwaw l-importazzjoni tat-Tequila

7.2.2022   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 26/17
               
            
         DEĊIŻJONI TA’ IMPLIMENTAZZJONI TAL-KUMMISSJONI (UE) 2022/161
         tat-3 ta’ Frar 2022
         li ttemm il-proċedura ta’ eżami dwar l-ostakli għall-kummerċ skont it-tifsira tar-Regolament (UE) 2015/1843, applikati mill-Istati Uniti tal-Messiku u li jikkonsistu f’miżuri li jaffettwaw l-importazzjoni tat-Tequila
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) 2015/1843 tal-Parlament Ewropew u tal-Kunsill tas-6 ta’ Ottubru 2015 li jistipula l-proċeduri tal-Unjoni fil-qasam tal-politika kummerċjali komuni sabiex jiżgura t-tħaddim tad-drittijiet tal-Unjoni skont ir-regoli internazzjonali tal-kummerċ, b’mod partikolari dawk stabbiliti taħt l-awspiċji tal-Organizzazzjoni Dinjija tal-Kummerċ (1), u b’mod partikolari l-Artikoli 5(2) u 12(1) tiegħu,
         Billi:
         1.   PROĊEDURA
         
                     (1)
                  
                  
                     Fit-23 ta’ Lulju 2020, permezz ta’ notifika ta’ bidu f’Il-Ġurnal Uffiċjali tal-Unjoni Ewropea, il-Kummissjoni Ewropea bdiet proċedura ta’ eżami dwar l-ostakli għall-kummerċ applikati mill-Istati Uniti tal-Messiku li jikkonsistu fir-rifjut li jingħataw ċertifikati tal-esportazzjoni fir-rigward tat-Tequila (2).
                  
               
                     (2)
                  
                  
                     L-investigazzjoni tnediet wara lment imressaq mill-Brewers of Europe Association f’isem l-industrija tal-Unjoni. L-ilment kien fih evidenza suffiċjenti ta’ restrizzjoni tal-kummerċ u ta’ dannu konsegwenti li jiġġustifika l-bidu tal-investigazzjoni.
                  
               
                     (3)
                  
                  
                     Fis-16 ta’ April 2021, is-servizzi tal-Kummissjoni infurmaw lill-Kumitat stabbilit bl-Artikolu 7(1) tar-Regolament (UE) 2015/1843 bir-riżultati tal-proċedura ta’ eżami. Fir-rapport ġie konkluż li filwaqt li ma kien hemm l-ebda interess immedjat tal-UE li tipproċedi ulterjorment f’din il-kwistjoni għas-soluzzjoni tat-tilwim, il-proċedura jenħtieġ li tibqa’ miftuħa u għandhom jinżammu taħt monitoraġġ l-iżviluppi ulterjuri fl-Istati Uniti tal-Messiku.
                  
               2.   L-IRTIRAR TAL-ILMENT U T-TERMINAZZJONI TAL-PROĊEDIMENT
         
                     (4)
                  
                  
                     Fis-6 ta’ Ottubru 2021, il-Brewers of Europe Association infurmat lill-Kummissjoni li tixtieq tirtira l-ilment.
                  
               
                     (5)
                  
                  
                     Skont l-Artikolu 5(2) tar-Regolament (UE) 2015/1843, il-proċedimenti jistgħu jiġu tterminati meta ilment jiġi rtirat, dment li tali terminazzjoni ma tkunx kontra l-interess tal-Unjoni. Skont l-Artikolu 12(1) tar-Regolament (UE) 2015/1843, il-proċedimenti għandhom jiġu tterminati meta l-interessi tal-Unjoni ma jkunux jirrikjedu li tittieħed xi azzjoni.
                  
               
                     (6)
                  
                  
                     L-investigazzjoni ma żvelat l-ebda indikazzjoni li t-terminazzjoni ma kinitx se tkun fl-interess tal-Unjoni. B’mod partikolari, l-esportazzjonijiet tat-Tequila lejn il-produttur tal-birra Ewropew affettwat reġgħu bdew, u l-miżura allegata ma għandhiex effett sistemiku fuq kumpaniji oħra tal-UE.
                  
               
                     (7)
                  
                  
                     Il-Kummissjoni għalhekk ikkonkludiet li l-proċedura ta’ eżami dwar l-ostakoli għall-kummerċ applikati mill-Istati Uniti tal-Messiku li jikkonsistu fir-rifjut li jingħataw ċertifikati tal-esportazzjoni fir-rigward tal-ispirtu tat-“Tequila” jenħtieġ li tintemm.
                  
               
                     (8)
                  
                  
                     Id-Deċiżjoni hija konformi mal-opinjoni tal-Kumitat stabbilit bl-Artikolu 7(1) tar-Regolament (UE) 2015/1843.
                  
               ADOTTAT DIN ID-DEĊIŻJONI:
         
            Artikolu 1
            Il-proċedura ta’ eżami dwar ir-rifjut tal-Istati Uniti tal-Messiku li jagħtu ċertifikati tal-esportazzjoni fir-rigward tal-ispirtu tat-“Tequila” hija terminata.
         
         
            Artikolu 2
            Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f’Il-Ġurnal Uffiċjali tal-Unjoni Ewropea.
         
         
            Magħmul fi Brussell, it-3 ta’ Frar 2022.
            
               
                  Għall-Kummissjoni
               
               
                  Il-President
               
               Ursula VON DER LEYEN
            
         
         
            (1)  ĠU L 272, 16.10.2015, p. 1.
         
            (2)  ĠU C 265, 13.8.2020, p. 3.